Eskom-hoof vra almal moet voorafbetaalde krag gebruikBrian Molefe, Eskom Molefe het die staande komitee oor openbare ondernemings toegespreek en gesê meters vir voorafbetaalde elektrisiteit in alle huishoudings sal die kragvoorsiener teen elektrisiteitdiefstal en niebetaling beskerm. “Ons meen dat voorafbetaalde elektrisiteit gestandaardiseer moet word. Ons moet die koopkrag-beginsel aanvaar en miskien is die vinnigste manier om dit te doen deur wetgewing in te stel.” Volgens Molefe sal dit die groot voordeel insluit dat Eskom verlig sal wees van die las van onbetaalde munisipale skuld, wat tans miljarde rande beloop en daartoe gelei het dat die kragvoorsiener verskeie afsluitingskennisgewings moes uitreik. “As die hele Suid-Afrika voorafbetaalde elektrisiteit gebruik, sal baie van ons probleme, administratiewe probleme, opgelos wees.” Hy het bygevoeg dat Eskom ook nie meer geld sal verloor aan onwettige kragaansluitings nie omdat die elektrisiteit “reeds deur iemand betaal sal wees”. Hy het erken dat daar ŉ sterk weerstand teen Eskom se huidige installering van voorafbetaalde kragmeters in Soweto is en aan die komitee gesê sulke meters is Dinsdagaand by die kragvoorsiener se stoor aan die brand gesteek. “Ons kan net aanvaar dat dit gedoen is deur mense wat ongelukkig is oor die feit dat hulle voortaan definitief vir elektrisiteit sal moet betaal.” Voorafbetaalde elektrisiteit is ook die antwoord vir munisipaliteite wat nie die vermoë het om elektrisiteitskuld in te vorder nie. Eskom kan dan bloot die munisipaliteite se gedeelte van die wins aan hulle oorbetaal. Molefe het egter wel LP’s se kritiek dat mense in plattelandse gebiede kilometers ver na die naaste winkel sal moet stap om elektrisiteit aan te koop as “geldige kritiek” bestempel. Hoewel hy ŉ verandering in beleid kan voorstel, is daar ook steeds ŉ behoefte aan wetgewing wat die kragvoorsiener in staat sal stel om die Nasionale Energiereguleerder te nader oor die bepaling van tariewe.